**ВЪПРОСИ И ОТГОВОРИ ПО ПРОЦЕДУРА**

**чрез подбор на проекти**

**BG14MFOP001-2.005 „Аквакултури, осигуряващи екологични услуги“,**

**Програма за морско дело и рибарство 2014 - 2020 г. (ПМДР),**

**одобрени с Докладна записка № 93-5541/09.08.2019 г.**

**от Ръководителя на Управляващия орган на ПМДР**

**I. Въпроси:**

*Здравейте,*

*Във връзка с процедурата и списъка с документи, които се подават на етап кандидатстване, имам следните въпроси:*

*1. относно т. 5 План за осигуряване на акваекологични услуги - от какъв специалист се изготвя, има ли изрично изискване да има специално образование, и ако има какво е?*

*2. т. 9 Административен акт, издаден от МОСВ - МОЛЯ БЪДЕТЕ ПО-КОНКРЕТНИ ЗА ТОЗИ ДОКУМЕНТ - точно какво се попълва при искането му, плаща ли такса, какво се изготвя за да се получи документа?*

*Благодаря предварително!*

*С уважение !*

*Цветана Иванова*

**I. Отговори:**

1. Съгласно Условията за кандидатстване по процедура BG14MFOP001-2.005 „Аквакултури, осигуряващи екологични услуги“ Планът за предоставяне на екологични услуги следва да е изготвен от специалист с образование, съответстващо на спецификата на прилаганите дейности – например биолог, ихтиолог, еколог, орнитолог и др.

2. Изискуемият в Условията за кандидатстване по процедура чрез подбор на проекти BG14MFOP001-2.005 „Аквакултури, осигуряващи екологични услуги“ документ „Административен акт, издаден от МОСВ на основание чл. 31 от Закона за биологичното разнообразие или писмо по чл. 2, ал. 2 от Наредба за условията и реда за извършване на оценка за съвместимост на планове, програми, проекти и инвестиционни предложения с предмета и целите на опазване на защитените зони (обн. ДВ, бр. 73 от 11.09.2007 г.) за проведена процедура относно съвместимостта на проекта с предмета и целите на опазване на защитените зони само за проекти, включващи инвестиции в местата по „Националната екологична мрежа, включваща защитени територии и защитени зони от мрежата „НАТУРА 2000“ е неразделна част при стартиране на дейността на всяко стопанство за отглеждане на аквакултури. В този смисъл, ако стопанството е извън защитена зона по Натура 2000, още при стартиране на дейността си, то следва да има Решение на директора на съответната РИОСВ за преценка необходимостта от извършване на оценка на въздействието на околната среда. Ако стопанството попада в защитена зона по „Натура 2000“, то няма как да не е преминало процедура по оценка за съвместимостта на стопанството с предмета и целите на опазване на защитената зона.

Документът/актът, който следва да бъде представян при кандидатстване по мярката може да бъде с различен характер в зависимост от конкретния случай. Такъв документ /акт е възможно да бъде някой от следните:

• решение за преценка необходимостта от ОВОС;

• решение по ОВОС;

• решение за преценка необходимостта от ЕО;

• становище по ЕО;

• решение по ОС;

• писмо по чл. 2, ал. 2 от Наредбата за ОС;

• писмо от КО (РИОСВ или МОСВ в зависимост от конкретния случай), съдържащо становище дали за съответния изграден и действащ обект е необходимо провеждане на процедура по екологичното законодателство към настоящ момент.

За целите на проектното предложение, с което се кандидатства по компенсаторната мярка 2.5 не е необходимо да се преминава нова процедура по преценка необходимостта от извършване на оценка на въздействието на околната среда или процедура по оценка за съвместимостта на стопанството с предмета и целите на опазване на защитената зона.

**II. Въпрос:**

Здравейте, имам следният въпрос относно броят на проектните предложения, които може да подаде един кандидат (имаме две стопанства за аквакултури – едното е в рамките на зоната Натура, а другото е извън)

В Условията за кандидатстване е записано следното:

За всеки един от допустимите сектори, кандидатът следва да подаде отделно проектно предложение (стр.5).

Същевременно на стр. 30 с гриф „Важно“ е пояснено, че „В рамките на настоящата процедура кандидатите могат да подадат само едно проектно предложение при съобразяване изискванията по т. 9 от настоящите условия за кандидатстване“. В забележка към този текст е добавено, че „В случай, че един и същи кандидат е подал повече от едно проектно предложение, Оценителната комисия разглежда само последното постъпило проектно предложение, а предходните се считат за оттеглени“.

Изглежда, че има очевидно противоречие между двата текста, поради което, моля за пояснение – можем ли да кандидатстваме с два проекта, в рамките на настоящата процедура.

С уважение,

Николай Николов

**II. Отговор:**

Двата текста (на стр. 5 и стр. 30), посочени от Вас в Условията за кандидатстване по процедура BG14MFOP001-2.005 „Аквакултури, осигуряващи екологични услуги“ са коректни и не си противоречат.

„За всеки един от допустимите сектори, кандидатът следва да подаде отделно проектно предложение“ – този текст от стр. 5 е верен и коректен.

С втория текст на стр. 30 УО на ПМДР е искал да уточни, че в случай, че **едно и също проектно предложение** е подадено повторно или няколко пъти, оценителната комисия разглежда само последно подаденото, т.е. тук не се разглежда горецитираната хипотезата от стр. 5.

**III. Въпроси:**

1. В „Изчисление на годишната загуба на приходи в съответствие с чл. 54, параграф 1, буква в) от Регламент № (ЕО) 508/2014“ е записано, че бенефициентите „……се задължават в срок най-малко от 5 години да спазват изисквания за водната околна среда, надхвърлящи обичайното прилагане на правото на Съюза и националното право. Бенефициентите следва да прилагат дейности, включително по опазването и подобряването на околната среда и на биологичното разнообразие и управлението на ландшафта и традиционните характеристики на зоните с аквакултури, включително, там където е приложимо и спазване на изискванията в плановете за управление на тези зони.“

- Какво означава „…….да спазват изисквания за водната околна среда, надхвърлящи обичайното прилагане на правото на Съюза и националното право.“ ? Има ли Приложение, в което да са описани тези изисквания ?

- За кое се отнася бенефициентът да съдейства за „…опазването и подобряването на околната среда и на биологичното разнообразие ….“ – биологичното разнообразие за защитените видове птици или за отглежданите видове риби или и за двете ?

2. Съгласно: т. 14.1.3. Допустими за финансиране са разходи, извършени от кандидата преди подаването на формуляра за кандидатстване по програмата, но не по-рано от 01.01.2014 г., в съответствие с чл. 39, т. 1 и т.1 от ПМС № 189/2016 г., за програмен период 2014 - 2020 г., до 5 на сто от общите допустими разходи по проекта, за:

14.1.3.1. разходи за подготовка проекта, проучвания, оценки, анализи и изготвяне на план за осигуряване на екологични услуги от специалист с образование, съответстващо на спецификата на прилаганите дейности.

- Какво включват „....общите допустими разходи по проекта .....“ като материални активи, услуги и други и каква е тяхната максимално допустима стойност за един проект, на базата, на която да се определят „...... до 5 на сто от общите допустими разходи по проекта, за разходи за подготовка на проекта, проучвания, оценки и изготвяне на план за осигуряване на екологични услуги от специалист с образование, съответстващо на спецификата на прилаганите дейности ?

- Какво включват „....общите допустими разходи по проекта .....“ като материални активи, услуги и други, каква е тяхната максимално допустима стойност за един проект и какъв процент от тях се възстановяват на бенефициента от програмата ?

- Компенсират ли се разходите за изграждане на мрежени заграждения в свободната водна площ на язовира за защитени видове риби, с прикритие за защита от птици и/или само прикрития за отглежданите видове, риболюпилно оборудване за защитени видове риби и друго оборудване, свързано със запазване на биологичното разнообразие на видовете риби ?

3. В какъв процент се възстановяват на бенефициента допустимите компенсации за направените допълнителни разходи (тъй като в МЕТОДОЛОГИЯ ЗА ИЗЧИСЛЯВАНЕ НА КОМПЕНСАЦИИТЕ ПО МЯРКА 2.5. „АКВАКУЛТУРИ, ОСИГУРЯВАЩИ ЕКОЛОГИЧНИ УСЛУГИ“ е записано, че „Основната цел на мярката е да се компенсират допълнителните разходи и/или пропуснатите ползи при отглеждането на аквакултури, осигуряващи екологични услуги.), съгласно:

14.1. Допустими разходи

14.1.1. Компенсациите за направените допълнителни разходи и/или пропуснати приходи трябва да са в съответствие с правилата и изискванията на:

Поздрави/Best regards

Владимир Йолов

Екуиъс ООД

гр. Шумен

М: 0897272204

Т: 054/913912

**III. Отговори:**

1. Процедура BG14MFOP001-2.005 „Аквакултури, осигуряващи екологични услуги“ по сектор Сектор „Аквакултури, опазващи околната среда и биологичното разнообразие“ - чл. 54, пар. 1, б „в“ от Регламент 508/2014 се предвижда компенсирането на пропуснати приходи в резултат на щети в обектите за аквакултури, **нанесени от** **видовете птици описани** в Методологията за изчисляване на компенсациите по мярка 2.5 „Аквакултури, осигуряващи екологични услуги“, вследствие на изпълнение на доброволно поети задължения за запазване на техните местообитания, надхвърлящи обичайното прилагане на правото на Съюза и националното право, извън определените защитени зони по „Натура 2000“.

2. Под общите допустими разходи по проекта следва да се разбира изчисленият размер на компенсацията. Компенсацията се изплаща за пропуснати приходи в резултат на щети в обектите за аквакултури, нанесени от петте вида птици описани в Методологията за изчисляване на компенсациите по мярка 2.5 „Аквакултури, осигуряващи екологични услуги“, при съобразяване с това дали стопанството попада в защитена зона по Натура 2000 или е извън такава.

3. Компенсацията се изчислява съгласно Методологията за изчисляване на компенсациите по мярка 2.5 „Аквакултури, осигуряващи екологични услуги“. Процентът на пропуснати приходи зависи от площта на стопанството, както и количеството на произведена и продадена риба, но не повече от 15 % от стойността на произведената и продадена риба за стопанство попадащо в защитена зона по Натура 2000 и 10% от стойността на произведената и продадена риба за такова извън защитена зона по Натура 2000. Стойността на произведена и продадена риба се доказва със финансови документи от предходната година.

**IV. Въпроси:**

1. При малки доставки и финансиране над 50%, как се избира доставчика?

Най-общо има два критерия – размера на финансирането и обема на доставката.

• при големи доставки задължително се прави процедура за избор с публична покана, без значение от размера на финансирането

• при малки доставки и финансиране под 50% се прави избор чрез представяне на поне две съпоставими, независими оферти.

Как се процедира в случая на настоящата процедура, когато финансирането е над 50%, а доставките са на малка стойност?

2. Как следва да се попълни секцията за индикаторите?. Процедурата предвижда компенсация за пропуснати ползи от загуба на продукция, респ. приходи, в резултат на прилагането на екологични мерки. Същевременно първите два индикатора изискват тенденция на увеличение в обема и стойността на продукцията, като се посочват базова и целева стойност с натрупване. Моля, за допълнителна информация как следва да бъдат отразени въпросните индикатори.

С Уважение,

Николай Николов

**IV. Отговори:**

1. В случай че безвъзмездната финансова помощ е с интензитет над 50% и разходите са на стойност под 30 000 лв., то кандидатите следва да представят две оферти за предвидените разходи. За целите на настоящата процедура в тази категория попадат разходите за информация и комуникация.

2. По отношение на предвидените в Условията за кандидатстване по процедура чрез подбор на проекти BG14MFOP001-2.005 „Аквакултури, осигуряващи екологични услуги“ индикатори и **предвид компенсаторния характер на мярката** следва индикаторите „Промяна в обема на продукцията от аквакултури, код на индикатора - RI\_UP2.1“ и „Промяна в стойността на продукцията от аквакултури, код на индикатора - RI\_UP2.2“ да бъдат заложени с реалният обем/стойност на продукцията от аквакултури като базова стойност и нулева целева стойност, т.е. не се очаква увеличение на същата.

**V. Въпрос:**

Във връзка с подготовка за кандидатстване с проект предвиждащ единствено предоставяне на компенсации на дружеството ни за загуби причинени от рибоядни птици и липсата на инвестиционен компонент, изискуем документ "Административен акт издаден от МОСВ на основание чл. 31 от закона за биологичното разнообразие или писмо по чл. 2, ал. 2 от Наредба за условията и реда за извършване на оценка за съвместимост на планове, програми, проекти... " се явява неприложим за нас.

Моля УО на ПМДР да изрази становище, дали при подаване на проектно предложение съдържащо единствено компенсаторен елемент, следва да бъде предоставен гореописания изискуем документ, тъй като той е приложим единствено при извършване на инвестиции в рибовъдните стопанства.

С Уважение,

Антон Цветков

**V. Отговор:**

Да, изискуемият документ следва да бъде приложен. Моля, в**ижте отговора на въпрос I.**